Zakaria Beglarišvili lahkus Gruusia kõrgliigaklubist juba enne hooaja lõppu (mängija kommentaar!) (0)
Kogenud poolkaitsja Zakaria Beglarišvili (33) siirdus suvel sünnimaale Gruusiasse ning lõi käed sealse kõrgliigaklubi FC Gagraga. Ilmetu statistika saatel kulgenud koostöö on tänaseks lõppenud.
Ehkki – nagu jalgpallisõbrad teda kutsuvad – Zaka sõlmis Gagraga kalendriaasta lõpuni kestva lepingu, sai koostöö juba enne hooaja lõppu otsa. Varumeherolli täitnud keskväljamees käis viimati Gagra eest väljakul 2. oktoobril ning kuigi Gruusia kõrgliiga hooaeg lõppeb alles 2. detsembril, naasis Beglarišvili juba mitu nädalat tagasi Eestisse.
Mängumees kinnitas Soccernet.ee-le, et saatuslikuks said probleemid palgamaksetega: Gagra pole tänaseni Beglarišvilile kogu lubatud töötasu lauale käinud. Tuleviku osas kinnitas 33-aastane poolkaitsja, et omab välismaalt üht konkreetset pakkumist ning võtab selle tõenäoliselt ka vastu. Detailidesse ei soovinud ta enne asja ametlikuks saamist laskuda.
Premium liigas kokku 308 mängu pidanud ja 139 väravat löönud Eesti passiga grusiin lahkus maarjamaalt mulluse hooaja järel. Resultatiivsuspunktide poolest platseerus toona Tallinna FCI Levadiat esindanud mängumees Eesti kõrgliiga tippu: hooaja jooksul lõi ta 36 mänguga 21 väravat ja andis kaheksa väravasöötu.
Lõppeval aastal ei õnnestunud Beglarišvilil aga ilusat statistikat säilitada. Esimene poolaasta Usbekistani kõrgliigasatsis FC Turonis tõi kaasa 11 mängu ja ühe värava, järgnenud käik Gruusiasse aga vaid kuus mängu ja null resultatiivsuspunkti.
Premium liigas on Beglarišvili esindanud lisaks Levadiale ka Tallinna FC Florat. Kokku on tema kontol kümme siinses kõrgliigas veedetud hooaega: neist kaheksa Floras ja kaks Levadias.